Håndbold-kvinderne fra EH Aalborg har netop sikret sig oprykning til landets bedste række. Det sker efter sejren lørdag over TMS Ringsted. EH Aalborg vandt overbevisende kampen med cifrene 27-23. Oprykningen er dermed sikret flere runder inden sæsonen slutter. - Vi er rigtig godt tilfreds med at få to point, og det betyder jo, at vi er rykket i ligaen. Det er jo fuldstændig fantastisk, og jeg synes det er super fortjent. De her piger, de fortjener det mere end nogen andre, siger Søren Fisker, der er cheftræner i EH Aalborg. Topscorer i dagens kamp blev Laura Damgaard. Hun er lykkelig for oprykningen. - Det er det vi har drømt om, lige siden sæsonen startede. At vi allerede kan gøre det her fire kampe, inden vi er færdige, det er bare super, lyder det fra Laura Damgaard. Nordjylland har ikke haft et hold i kvindernes bedste række, siden Aalborg DH gik konkurs i 2013.
Håndbold-kvinderne fra EH Aalborg rykker op i landets bedste række, efter lørdagens sejr over TMS Ringsted.